"Tgi crititgescha pli fitg ch’ils rumantschs!"

Da Rafael Camenisch

Sustegn la lia rumantscha in parlament rumantsch? Datti finalmain in post da lavur da giuventetgna? Vincent Augustin, 47, dapi l’entschatta da quest onn president da la lia rumantscha (LR), dat pled e fatg. *

PUNTS: La giuventetgna rumantscha è fitg activa - la GiuRu, PUNTS e Movie Encarden èn be trais exempels persuenter. Cura survegn in commember da la GiuRu in plaz en la suprastanza da la Lia Rumantscha (LR)?
Vincent Augustin: È ina dumonda da la GiuRu pendenta? Oz e damaun strusch. Tenor tschentaments vertents furman las uniuns regiunalas la suprastanza da la LR. La GiuRu è dentant represchentada cun la presidenta en il Cussegl da la LR.

Ins di adina uschè bel che la giuventetgna saja il futur er dal rumantsch. Cura vegni finalmain stgaffì da la LR in post da lavur parzial per dumondas ed interess da la giuventetgna rumantscha?
Cura che las finanzas basegnaivlas èn avant maun. La GiuRu retschaiva gia ussa ina considerabla contribuziun da la LR per sia lavur.

Entant che GiuRu u la Romania da giuventetgna duessan esser cuntent per mintga franc ch'eIs tschiffan da la LR, survegnan delegads a las radunanzas da la LR tschients francs per paucas uras. Nua èn qua las relaziuns?
Jau na fiss betg pauc surstà sche quai fiss il cas! Onuraris ed era diarias pretendan lavur concreta ed effectiva. Dal reminent èn tenor mai las structuras da la LR da suttametter ad in'analisa seriusa.

La LR pretenda dapli daners da la confederaziun - per realisar tge finamiras concretas 2004?
L'instanza n'è anc betg inoltrada. En mintga cas era per lavur concreta a la basa. Tranter auter era per la lavur da giuventetgna.

Dapi blers onns èsi cler che la Rumantschia patescha da memia bleras organisaziuns e structuras. Vegn la LR ad instradar 2004 mesiras concretas per la stgaffiziun dad in parlament rumantsch?
Avant che stgaffir novas structuras ston ins discutar finamiras e strategias. Ston ins liquidar las veglias u datti autras pussaivladads da meglierament?

Durant 20 onns ha la LR vendì fitg mal il product "rumantsch grischun" e lavaga a tala moda bleras simpatias per la lingua unifitgada. Tge preveda la LR en il proxim futur per gudagnar la Rumantschia per il rg?
La LR vul sustegnair il project rg integral en scola. "Tgi che sa rg sa anc bler dapli" sco campagna da PR.

I dat glieud che pretenda che Vus, signur Augustin, sajas be daventà president da la LR per augmentar Vossa popularitad ed uschia vegnir vinavant sin il palc politic.
Mintgin e mintgina ha il dretg sin l'agen parairi, era sch'el na constat betg!

En la Rumantschia na datti quasi nagina critica vid instituziuns, perquai che tuttas survegnan la finala ils daners da la LR. Quai è bain in desaster.
Tgi crititgescha pli fitg ch'ils Rumantschs! Tgi che crititgescha ha il dretg da crititgar, uschenavant ch'el accepta cunter critica.

Sco chau da la LR: Tge sentiment è quai da vesair sco ils Rumantschs sutterran sasezs (per exempel a chaschun da dietas cun il num "Rumantsch moribund")?
Per talas occurrenzas hai jau pauc chapientscha e na prend betg part. Il rumantsch viva! Anc ditg - sche nus Rumantschas e Rumantschs vulain ed essan pronts d'acceptar che mo uniun dat forza.

Tge munta per Vus persunalmain "novas vias"?
Sortir da l'usità. Dar schanzas a visiuns e visiunariAs. Las visiuns dad oz duessan esser la realitad da damaun.

* Intervista fatg per e-mail.

TEMAS 2004 PER LA LR

En l'emprima seduta da l’onn ha la nova suprastanza da la lia rumantscha (LR), sut il presidi da Vincent Augustin, dà avertura a la perioda d’uffizi 2004-06.

En la seduta da constituziun ed installaziun ha Augustin, segund communicaziun da la LR, mess l'incumbensa primara da la LR en il center - mantegnair e promover la lingua e la cultura rumantscha e stgaffir identitad.
Sper las disposiziuns persunalas è sa deditgà da la suprastanza a l'introducziun en l'incumbensa strategica da la LR. Tge è la sfida primara da la suprastanza LR? Nua èsi da metter accents l'onn 2004? - Ils trais puncts principals per 2004 èn:

1.	L'instanza - co agir per avair politicamain success?

2.	Las structuras - tge è d'interprender per metter sin via structuras che permettan dapli effizienza e dinamica era cun la "basa"?

3.	Il rumantsch grischun en scola - tge po e sto la LR contribuir?

En trais dietas tematicas en il decurs dal proxim trimester vul la suprastanza prender las decisiuns da princip.